《发临川》
宋代·刘克庄

始予丱角来，家君绾铜墨。县斋多休暇，县圃足戏剧。

虽云嗜梨栗，亦颇窥简册。弟妹俱孩幼，亲发方如漆。

后予捧檄至，轩盖候广陌。于时志气锐，门户况烜赫。

郡花照席红，湖柳拂鞍碧。耆老互问讯，酒饩纷狼籍。

今予挑包过，城郭宛如昔。高年凋落尽，满眼少朋识。

管子仕瘴烟，屈叟掩泉穸。荜门访旧师，目闇面黧黑。

买醪与之酌，往事话历历。既生异县感，遂起故乡忆。

吾翁墓草深，高堂已斑白。贫居滫髓空，远游温凊隔。

二季官海滨，女子各有适。曾不如阿奴，碌碌在母侧。

回思盛壮时，去矣复难得。因成临川吟，吟罢泪横臆。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。